Antananarivo
Store norske leksikon,Geografi,Verdens geografi,Afrika,Madagaskars geografi
Antananarivo er hovedstaden i Madagaskar. Byen ligger midt i landet, 1276 meter over havet. Antananarivo har 1 391 500 innbyggere (2018). Storbyområdet har 3,532 millioner innbyggere (2021). Byen er landets viktigste politiske, økonomiske og kulturelle senter.
Næringsliv og transport I Antananarivo er det tekstil-, lær-, såpe, tobakk- og næringsmiddelindustri. Hovedstaden bidrar med 42 prosent av landets bruttonasjonalprodukt (BNP). 13,5 kilometer nordøst for byen er det en internasjonal lufthavn. Det er jernbaneforbindelse med Antsirabe, 118 kilometer sør for hovedstaden og med havnebyen Toamasina, 215 kilometer nordøst for hovedstaden. Kultur og utdanning Andafiavaratra palasset på byens høyeste punkt, var residens for statsminister Rainilaiarivony i slutten av det 19. århundre. Slottet er nå et museum. I byen er det også et museum for kunst og arkeologi. Det tidligere kongepalasset Manjakamiadana ble brukt som museum inntil det brant ned i 1995. Før brannen var palasset kandidat for å bli oppført på UNESCOs verdensarvliste. Dronningpalasset i tre, som også ble ødelagt av brannen i 1995, er bygd opp igjen i stein. Antananarivo-universitetet, som ble etablert i 1955, er landets største offentlige universitet. Historikk Antananarivo ble grunnlagt i 1625 og ble erobret av franskmennene i 1895. Fra 1960 har byen vært hovedstad i det uavhengige Madagaskar. Norge i Antananarivo Det er et norsk honorært generalkonsulat i byen. Les mer i Store norske leksikon Madagaskar Madagaskars geografi Madagaskars historie Madagaskar befolkning Økonomi og næringsliv på Madagaskar Eksterne lenker CIA World Factbook: Madagaskar